OČKO 3-4/2021  - marec - apríl  2021
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS č. 25 Nitra, Nedbalova 540/17, 949 11 Nitra 
0911/328921, 0911/328922, hovoriaciweb@gmail.com
Obsah
Náhradník na očkovanie sa môže prihlásiť .........................1
Ďakujeme.............................................................................1
Medzinárodný tábor pre NS mládež....................................1
Po viac ako 40 ročnom úsilí.................................................2
Čo je to sluchostop..............................................................2
Prvé číslo Dúhy prináša.......................................................3
Skvelá príležitosť.................................................................3
Zmeny v poskytovaní služieb Krajského strediska.............4
Veľkonočný vinš..................................................................4  

Náhradník na očkovanie sa môže prihlásiť 
FN Nitra https://fnnitra.sk/ockovanie-nahradnici/

Ďakujeme
všetkým z Vás, ktorí ste ani v tomto roku na nás nezabudli a pracujete na získaní 2% daní pre našu organizáciu. Veríme, že čoskoro nastane doba, kedy finančné prostriedky budeme môcť využiť v prospech členov ÚNSS. 

Medzinárodný tábor pre NS mládež                                     Pôvodne bol zameraný výhradne na počítače, v posledných rokoch ponuku rozšírili a venovali sa aj rôznym iným témam, napr. komunikácii, štúdiu v zahraničí a pod. Tento rok sa uvažuje nad jeho on-line verziou, t.j. v priebehu piatich augustových dní by sa prihlásení zúčastnili niekoľkých on-line workshopov. Témy by boli rôzne, bude závisieť aj od ponuky lektorov, opäť to však bude zmes počítačových aj nepočítačových tém. Celý tábor prebieha v angličtine, účastnícky poplatok by bol cca 20 - 50 eur. Ak sa neviete rozhodnúť, inšpirujte sa na stránke: https://www.icc-camp.info/ V prípade záujmu kontaktujte Timeu Hókovú na hokova@unss.sk

Po viac ako 40 ročnom úsilí
bola z rozhodnutia Ministerstva Kultúry SR založená Slovenská autorita Pre Braillovo písmo (SABP) ako odborné pracovisko SKN M. Hrebendu v Levoči. Jeho šéfom sa stal nevidiaci rodák z Nitry Mgr. Michal Tkáčik. SABP bude zodpovedať za všetko vrátane zmien, čo sa v slovenskej mutácii Braillovho písma udeje a ponúka príležitosť k pripomienkam všetkým uživateľom slepeckého písma. Viac sa dozviete z rozhovoru na www.unss.sk

Čo je to Sluchostop
Pamätníci si možno spomenú na televíznu súťaž Videostop. Z nej vychádza zvuková online súťaž Sluchostop. Organizuje ju ÚNSS a jej koordinátorom je nám dobre známy Ondrej Rosík. Prvé kolo resp. testovacie kolo prebehlo 19. marca a bolo zamerané na rozhlasové hry. Čo bude ďalej, záleží na záujme ľudí a to je hlavný dôvod, prečo o tom píšeme. Ďalšími témami môžu byť zvukové stopy filmov, hlasy osobností, hudba, hlasy prírody, rôzne zvuky apod. Účastníkmi súťaže sú priami súťažiaci, podom tzv. bluféri a poslucháči. Pokiaľ Vás súťaž zaujala, dajte nám to vedieť e-mailom. Stačí napísať stručne: Súťaž by ma zaujímala.
Prvé číslo Dúhy prináša informácie o:
-	novej výcvikovej škole vodiacich psov
-	farbe očí v ríši zvierat
-	zaujímavých ponukách múzeí a inštitúcií pre ZP 
-	vynikajúcom nevidiacom primášovi cimbalovej hudby
-	nájdete tu spomienku na p. Máriu Zubákovú i správu pre užívateľov starších elektronických pomôcok.
Dúhu môžete odoberať: V tlačenej forme vo zväčšenom i Braillovom písme, e-mailom i na CD nosičoch.
Na odber Dúhy a na kultúru zameranej Dúhovky stačí málo:
Objednať si Dúhu môžete na adrese duha@unss.sk. Pokiaľ nemáte e-mail, pracovníčky Krajského strediska vám rady pomôžu. Všetky verzie Dúhy sú zdarma, platí sa len poštovné za verziu vo zväčšenom písme. 
Skvelá príležitosť
V roku 2021 sa nám ponúka veľmi jedinečná príležitosť uskutočniť niekoľko bezplatných online školení pre nevidiacich a slabozrakých lídrov (existujúcich i budúcich samozrejme). Že o čom?
Hlavnou témou je prístupnosť pre ľudí so zrakovým postihnutím - konkrétnejšie pôjde o prístupnosť fyzického prostredia (bariéry, na ktoré bežne natrafíte na uliciach či v budovách), prístupnosť informácií (bariéry a riešenia súvisiace s čítaním elektronických i tlačených informácií) a o komunikáciu (hlavne so zameraním na obhajobu záujmov a práv nevidiacich a slabozrakých). Všetky podrobnosti vám pošleme na požiadanie. Školenia sa uskutočnia v júni t.r., uzávierka prihlášok je 30. apríla 2021.
Akékoľvek otázky píšte na hokova@unss.sk
Timea Hóková – Úrad ÚNSS
Zmeny v poskytovaní služieb Krajského strediska
Od 15.3.2021 sme prešli z dištančného poskytovania služieb na riešenie nevyhnutných požiadaviek klientov osobne v priestoroch KS ÚNSS v Nitre. V prípade, že máte záujem o odskúšanie pomôcok, poradenstvo, alebo nácvik práce s pomôckami, musíme si vopred telefonicky dohodnúť presný dátum a čas. Pri vstupe do priestorov KS sa každý klient a jeho sprievodca musí preukázať negatívnym testom na Covid-19 nie starším ako 7 dní, alebo potvrdením o prekonaní ochorenia Covid-19 nie starším ako 3 mesiace, alebo potvrdením o zaočkovaní druhou dávkou vakcíny proti Covid-19 a od tohto očkovania uplynulo viac ako 14 dní. Zároveň pripomíname povinné používanie respirátorov FFP2 v interiéroch. 
Kontakty: 037/7418115, 0905469649, 0911636421.
Veľkonočný vinš

Šibi, ryby,
bez pochyby
iba dištančne,
takto zväčša
žiadne dievča
pišťať nezačne,
dá koláča
z počítača 
z 3D tlačiarne.

Prajeme Vám krásne prežitie Veľkej noci a veľa zdravia

Očko 3-4/2021 – spracoval Josef Zbranek